O fetiţă de un an şi jumătate a murit, vineri după-amiază, după ce a căzut de la etajul al patrulea al spitalului din Medgidia, acolo unde se afla internată împreună cu mama sa. Femeia a leşinat, iar copilul a fost resuscitat zeci de minute, fără succes.

Directorul Spitalului Municipal Medgidia, Eugen Agliţoiu, a declarat, corespondentului News.ro, că fetiţa respectivă s-a prezentat la Unitatea de Primire Urgenţe împreună cu mama ei vineri, la ora 13.30, copilul fiind ulterior internat în Secţia de Pediatrie.

După câteva ore, copilul a căzut de la etajul al patrulea al spitalului, acolo unde se află Secţia de Pediatrie.

Imediat după incident, mama fetei a leşinat, având nevoie de îngrijiri medicale.

De asemenea, cadrele medicale au început să-i acorde fetiţei primul ajutor, iar în scurt timp ea a intrat în stop-cardiorespirator. Medicii au început efectuarea manevrelor de resuscitare, care au durat câteva zeci de minute, dar, în ciuda eforturilor depuse, fetiţa nu a putut fi salvată.

În zonă a fost trimis şi elicopterul SMURD, care în cazul în care copilul ar fi fost stabilizat urma să îl transporte la Spitalul Clinic Judeţean de Urgenţă Constanţa.

Directorul Spitalului Municipal Medgidia, Eugen Agliţoiu, a afirmat că incidentul s-a produs după ce mama fetiţei a ieşit cu aceasta din salon, pe holul de la etajul patru, acolo unde este secţia de pediatrie, a deschis geamul şi a pus copilul pe pervaz să se joace. Într-un moment de neatenţie, fetiţa s-a prăbuşit. Mama ei a leşinat, având nevoie de îngrijri. La ora transmiterii acestei ştiri, femeia respectivă se afla sub supraveghere medicală la Spitalul din Medgidia.

Ea are 24 de ani şi adusese fetiţa la unitatea medicală vineri, la ora 13.30, copilul fiind internat cu pneumonie.

Directorul spitalului spune că va face şi o anchetă pentru a lămuri toate aspectele şi pentru a afla dacă au fost deficienţe ale personalului sau încălcări ale regulamentului în acest caz.

Poliţiştii şi procurorii au început şi ei cercetările pentru a stabili împrejurările în care a avut loc acest eveniment.

El va face şi o anchetă pentru a lămuri toate aspectele şi pentru a afla dacă au fost deficienţe ale personalului sau încălcări ale regulamentului în acest caz.

Poliţiştii şi procurorii au început şi ei cercetările pentru a stabili împrejurările în care a avut loc acest eveniment.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.